Bergen lufthavn Flesland evakuert etter mistenkelig funn
Evakueringen startet kort tid etter at gjenstanden ble oppdaget ved 11-tiden. - Det er snakk om en mistenkelig gjenstand på vareleveringen. Det er ikke i terminalen, men godt utenfor, sa sjef Lasse Solberg ved sikkerhetskontrollen på Bergen lufthavn til Bergens Tidende kort tid senere. Politiet opplyser i en pressemelding at de ble varslet av personell ved flyplassen, og at de omdisponerte store politistyrker som ble sendt til Flesland. Ved 11.45-tiden opplyser imidlertid lufthavnsjef Adelheid Nes til VG atsituasjonen er avklart. - Det viste seg å være en ufarlig gjenstand, så folk for nå vende tilbake til terminalen, sier Nes. - Hva slags gjenstand var det snakk om? - Det er jeg ikke kjent med, ettersom det er politiet som har håndtert dette, sier hun. Nes har ikke noe tall på hvor mange ganger liknende hendelser skjer på Flesland i løpet av et år, men opplyser at det som regel dreier seg om mer enn én gang. - Det skjer nok ikke noe oftere her enn på andre flyplasser. Dessuten er det ikke alltid det er nødvendig å evakuere, sier lufthavnsjefen.
Alle passasjerene måtte forlate flyplassen etter at det ble funnet en mistenkelig gjenstand på Flesland onsdag morgen. Kort tid senere ble gjenstanden klarert.